Taxi-optog bring Rustenburg tot stilstandTaxioperateurs het na die Rustenburg-munisipaliteit opgeruk (Foto: Molaole Montsho/ANA) Taxioperateurs het Donderdag in Rustenburg betoog en die plaaslike munisipaliteit twee weke gegee om te reageer op ŉ memorandum van eise. Die Bojanala1-streekstaxivereniging het ŉ vreedsame optog gehou en na die munisipaliteit opgeruk om hul memorandum te oorhandig. Die optog het ook ten doel gehad om lig te werp op die taxibedryf se standpunt oor geslagsgeweld en xenofobie. Bruno Yelani, woordvoerder van die taxivereniging, het gesê die munisipaliteit moet binne 14 werksdae op hul memorandum reageer, anders sal hulle “meer ernstige aksies oorweeg”. Die taxivereniging eis dat die munisipaliteit die taxistaanplekke moet opknap en ligte moet installeer. “Ons eis ook dat die openbare toilette by die taxi- en bushaltes herstel moet word. Ons eis dat al die nyaope-mans [dwelmverslaafdes] in en rondom die taxi- en bushalte verwyder moet word,” het Yelani gesê. Die taxivereniging versoek ook dat diegene wat onwettige taxiondernemings bedryf, in hegtenis geneem moet word en dat Uber en Taxify verwyder moet word. Taxioperateurs het na die Rustenburg-munisipaliteit opgeruk (Foto: Molaole Montsho/ANA) Pendelaars is gestrand gelaat en ondernemings moes sluit toe die taxibedryf die strate ingevaar het. Pendelaars op die R510-roete moes ryloop en persone in Paardekraal, Sunrise Park en Ramochana moes 10 km ver stad toe loop. Persone wat van nagskof af gekom het, het geen taxi’s by die taxistaanplekke gevind nie. Die polisie het die optog gemonitor en ŉ polisiehelikopter het in die lug bly sirkel. Ondanks ŉ vreedsame optog, het meeste ondernemings in die middestad sy deure gesluit. Daar was ŉ oproer toe Lucky Kgaladi, LUR vir tegniese- en infrastruktuurdienste, die memorandum namens burgemeester Mpho Khunou in ontvangs kom neem het. Voorsitter Serame Sebego het egter verduidelik dat Khunou nie beskikbaar is nie, omdat hy nie tans in die land is nie. Kgaladi het bevestig dat die munisipaliteit binne twee weke sal reageer.